Συνέντευξη με τον ζωγράφο Βασίλειο Πούλο - 2002-10-09
που γεννήθηκε στην Αμερική, αλλά κατάγεται απο την Λακωνία.
Ο ζωγράφος και καθηγητής Βασίλειος Πούλος, είναι Αμερικανός ελληνικής καταγωγής, που ζεί και εργάζεται στο Χιούστον, του Τέξας. Τά έργα του έχουν παρουσιαστεί σε 35 ατομικές εκθέσεις στις Ηνωμένες Πολιτείες και στην Ευρώπη, ενώ πολλά απο αυτά ανήκουν σε συλλογές μεγάλων μουσείων, αλλά και σε ιδιωτικές συλλογές στην Αμερική και την Ελλάδα. Πέρυσι είχε εκθέσει και στη γκαλλερί Θεόφιλος στην Αθήνα, και η έκθεσή του είχε προκαλέσει ιδιαίτερη αίσθηση. Μιλήσαμε με τον κ. Πούλο και του ζητήσαμε, κατ’αρχή, να σχολιάσει τη διττή κληρονομιά του, σαν Αμερικανός με ελληνική καταγωγή. Να τι μας είπε. ΒΠ. Είμαι ελληνοαμερικανός καλλιτέχνης που γεννήθηκα στην Αμερική, από γονείς που μετανάστευσαν απο τη Λακωνία, σ’αυτή τη χώρα, το 1938. Οι γονείς μου, και ειδικά ο πατέρας μου, με στήριξαν ολόψυχα στην απόφασή μου να σπουδάσω καλές τέχνες. Σήμερα είμαι καθηγητής Στούντιο άρτ στο Πανεπιστήμιο Ράις, στο Χιούστον, γεγονός που μού επιτρέπει να ενσωματώνω στο έργο μου τα αποτελέσματα των ερευνών μου, σε σχέση με την Ελλάδα και την ελληνική κληρονομιά μου. Ετσι, για το λόγο αυτό, εδώ και 18 καλοκαίρια επιστρέφω στην Πελοπόνησο, σ’ένα σπιτάκι που έχτισα στο χωριό Καρυές, κοντά στη Σπάρτη, όπου περνάω τις μέρες μου στο στούντιό μου, ζωγραφίζοντας εντατικά. Ετσι, έχω ολοκληρώσει διάφορα έργα, πολλά απο τα οποία παρουσίασα στις εκθέσεις που έκανα στην Αθήνα. Αυτές τις μέρες, εργάζομαι πάνω σε θέματα της αργότερης ελληνιστικής εποχής, που εμπνεύστηκα απο τα γλυπτά που είδα στην Ελλάδα, και προσπαθώ να αποδώσω την ιδέα αυτή στις δύο διαστάσεις της ζωγραφικής, με βάση τη μορφή, αλλά και την ενδυμασία που φέρουν τα αγάλματα. ΒΒ. Η τεχνοτροπία που διέπει τη δουλειά σας είναι ένα μοναδικό και χαρακτηριστικό κράμα αρχαίων και σύγχρονων στοιχείων. Μπορείται να μας πείτε δύο λόγια για την φιλοσοφία που διέπει το έργο σας; ΒΠ. Οπως σας είπα, είμαι Ελληνοαμερικανός, και έτσι επέλεξα να ταξιδεύω συχνά στην Ελλάδα, όπου έχω θαυμάσει πολλά εξαίσια έργα τέχνης, που κατασκεύασαν οι πρόγονοί μας. Προσπαθώ, λοιπόν να επιτύχω ένα συνδυασμό, που να εμπεριέχει τις μοντερνίστικες αντιλήψεις μου για την τέχνη, δηλαδή τη σχολή της υπερβατικά αφηρημένης ζωγραφικής, με την απεικονιστική τεχνοτροπία της κλασσικής Ελληνικής τέχνης. Για παράδειγμα, έχω κάνει μία σειρά έργων με θέμα τις Καρυάτιδες του Ερεχθείου—μου αρέσει να δουλεύω σε «σειρές»--και επισης, πολλά έργα που βασίζονται στον θαυμασμό μου την αρχαία αρχιτεκτονική παράδοση και τα περίφημα αρχαία θέατρα. Εχω επισκεφθεί περί τα 20 αρχαία ωδεία, κυρίως στην Πελοπόννησο αλλά και στην Αθήνα, όπως το πανάρχαιο θέατρο Διονύσου, στους πρόποδες της Ακρόπολης. Το ενδιαφέρον μου αυτό μου έδωσε την ιδέα οτι μπορώ να συνδυάσω τον σεβασμό και την στοργή μου για τις Ελληνικές μου ρίζες, με τους σημερινούς μου καλλιτεχνικούς στόχους. ΒΒ. Κύριε Πούλο, πέστε μας δύο λόγια για τις εκθέσεις που κάνατε μέχρι σήμερα στην Ελλάδα. ΒΠ. Το καλοκαίρι του 2001, είχα την τύχη να εκθέσω στην γκαλλερί Θεόφιλος, που ήταν η δεύτερη έκθεσή μου στην Αθήνα. Η έκθεση στον «Θεόφιλο» είχε τεθεί υπο την αιγίδα της Αμερικανικής πρεσβείας στην Αθήνα και του τότε Αμερικανού πρέσβη στην Ελλάδα, κ. Νίκολας Μπέρνς, ο οποίος στη συνέχεια έγινε πολύ καλός φίλος και υποστηρικτής του έργου μου, με τον ίδιο ένθερμο τρόπο που υποστήριζε την ελληνο-αμερικανική φιλία και το ελληνο-αμερικανικό στοιχείο. ΒΒ. Και ποιά είναι τα σχέδιά σας για το μέλλον; ΒΠ. Ετοιμάζω και πάλι μία έκθεση στην Αθήνα, ελπίζω το καλοκαίρι ή το φθινόπωρο του 2003, στην γκαλλερί Θεόφιλος, τών έργων που ολοκλήρωσα κατά τη διάρκεια των τελευταίων καλοκαιριών στο ορεινό χωριό μου, στη νότια Πελοπόννησο. Επιπλέον, όπως σας είπα, είμαι καθηγητής ζωγραφικής εδώ στο πανεπιστήμιο Ράις, το οποίο έχει δεσμούς με το ελληνο-αμερικανικό ίδρυμα Μαρτέλ, που εδρεύει στο Χιούστον, με δωρεά του οποίου κατασκευάστηκαν πρόσφατα φοιτητικοί κοιτώνες για το πανεπιστήμιό μας. Σχεδιάζουμε, λοιπόν, ένα εκπαιδευτικό ταξίδι στην Ελλάδα, όπου θα είμαι επικεφαλής ομάδας Αμερικανών φοιτητών, που θα επισκεφθούν την Ελλάδα για ένα μικρό διάστημα, για να θαυμάσουν τα αρχαία μνημεία στις περιοχές της Πελοποννήσου και της Αθήνας. ΒΒ. Υπάρχει πιθανότητα για ένα πρόγραμμα εκπαιδευτικής ανταλλαγής, όπου φοιτητές απο την Ελλάδα θα μπορέσουν να έρθουν στο πανεπιστήμιο Ράις, για να ενημερωθούν σχετικά με τις τρέχουσες τάσεις της σύγχρονης Αμερικανικής τέχνης; ΒΠ. Το εκπαιδευτικό ταξίδι που σας λέω δεν οργανώνεται απ’ευθείας απο το πανεπιστήμιο Ράις, αλλά απο το ίδρυμα Μαρτέλ. Πάντως, δεν υπάρχει αμφιβολία οτι θα ήταν ευχής έργο να υπάρξει συνεργασία με κάποιο ανάλογο εκπαιδευτικό ίδρυμα στην Ελλάδα, όπως την Ανωτάτη Σχολή Καλών Τεχνών, για να οργανώσουμε κάποιο είδος ανταλλαγής φοιτητών. ΒΒ. Κύριε Πούλο, σας ευχαριστούμε πολύ για την συνέντευξή σας προς την Ελληνική υπηρεσία της Φωνής της Αμερικής και ελπίζουμε να μιλήσουμε μαζί σας και πάλι σύντομα στο μέλλον. ΒΠ. Σας ευχαριστώ πολύ.